<classify> MAKAMU wa Rais Samia Suluhu Hassan ameitaka Mamlaka ya Mapato Tanzania TRA, kufanya kazi zake kwa kufuata taratibu, lakini pia kujenga mahusiano bora na wafanyabiashara ili walipe kodi kwa uhuru na uadilifu bila vitisho.Aidha, ameonya tabia ya baadhi ya watumishi wa TRA ambao hujiunga vikundi na kuwatembelea wafanyabiashara wakijiita Special Task Force ambao kazi yake kubwa ni kuwatisha ili kulipa kodi.Samia amesema hayo wakati akizungumza na viongozi wa Mkoa wa Kilimanjaro baada ya kumpokea kwa ajili ya kuanza ziara ya siku saba ambayo atakagua miradi mbalimbali ya maendeleo.Alisema TRA haina sababu ya kujenga uadui na wafanyabiashara wa kada zote kwa kuwapa vitisho ili kuwashurutisha kulipa kodi, jambo ambalo siyo msimamo wa serikali.Alisema pamoja na kuwa serikali inahitaji kila mfanyabiashara alipe kodi, lakini isingependa kutumika vitisho, bali kinachohitajika ni elimu kwa wafanyabiashara ili walipe kodi kama wazalendo wa kweli.Makamu wa Rais alisema kuna vikundi hivyo vya wafanyakazi ambao hujiita vyenye kutekeleza maagizo ya serikali kwa maelekezo kutoka juu na kwamba hakuna maelekezo kutoka viongozi wa ngazi za juu walioelekeza kushurutishwa kwa wafanyabiashara kulipa kodi.Alisema mfumo wa vitisho utasababisha baadhi ya wafanyabiashara kufunga biashara zao jambo ambalo kwa namna moja au nyingine litainyima serikali mapato yake. Katika taarifa yake, Mkuu wa Mkoa wa Kilimanjaro, Anna Mghwira, alisema hali ya ukusanyaji wa mapato mkoani humo kwa mwaka 20172018 ililenga kukusanya Sh bilioni 188.6, lakini makusanyo halisi ni Sh bilioni 173.1 sawa na asilimia 92.Mghwira alisema kwa mwaka 20182019, mkoa umelenga kukusanya Sh bilioni 202.8 kwa kipindi cha robo ya kwanza ya mwaka 2018 ambacho kiasi cha Sh bilioni 31.8 kimekusanywa sawa na asilimia 16 ya makusanyo.Alisema mkoa unakabiliwa na changamoto kadhaa ikiwamo mwenendo usioridhisha wa wafanyabiashara katika matumizi ya mashine za kutolea risiti za kieletroniki EFDs ambapo baadhi hufanya ujanjaujanja.Alisema changamoto nyingine ni kupungua kwa bidhaa zinazoingia nchini zinazotozwa kodi, upungufu wa wafanyakazi na vitendea kazi kama magari, viti na kompyuta na walipa kodi kutolipa makadirio ya kodi kama ilivyokadiriwa na TRA.  <topic>: kitaifa 